
Satu arus mutakhir yang tidak dapat dinafikan oleh sesiapa jua yang bersikap jujur 
terhadap dirinya adalah arus kesungguhan umat Islam untuk mempelajari dan 
mempraktikkan sunnah Rasulullah shallallahu 'alaihi wasallam. Sebut sahaja tentang 
wudhu', mandi, sembahyang, puasa, Hari Raya, zikir dan lain-lain, umat Islam tanah 
air bersungguh-sungguh ingin mengetahui apa dan bagaimana sunnah Rasulullah 
terhadapnya, kemudian mereka berlumba-lumba untuk mempraktikkannya. 

Kesungguhan ini tidak terbatas kepada amal ibadah sahaja. Mereka 
memperluaskannya kepada pelbagai disiplin ilmu yang berkaitan dengan sunnah 
Rasulullah, seperti ilmu hadis bagi membezakan antara sunnah yang sahih dan yang 
tidak sahih, ilmu usul fiqh bagi membezakan antara sunnah yang termasuk dalam 
syari'at Islam dan yang tidak termasuk dalam syari'at Islam serta ilmu bagi 
membezakan antara sunnah dan bid'ah. Memang, sekali sekala timbul kecaman 
daripada pihak atau individu tertentu untuk menghalang atau mengubah haluan arus 
al-Sunnah ini. Namun kecaman mereka tidak lain hanya menderaskan arus ini, 
sebegitu deras sehingga akhirnya menenggelamkan kecaman-kecaman tersebut. 

Sesuatu Yang Tertinggal Daripada Arus al-Sunnah Mutakhir. Merujuk kepada arus 
yang sedang mengalir pantas di tanah air mutakhir ini, pada pengamatan saya 
terdapat satu bab daripada sunnah Rasulullah shallallahu 'alaihi wasallam yang 
tertinggal, atau sekurang-kurangnya jarang diberi perhatian. Bab tersebut adalah 
akhlak yang mulia. Saya perhatikan: 

• Ada yang sembahyangnya menepati Sifat Solat Nabi Dari Takbir Hingga 
Salam, tetapi kerja di pejabat menepati sifat orang malas dari lapan pagi 
hingga lima petang. 

Ada yang selepas sembahyang zikirnya dengan suara yang perlahan, tetapi 
dalam bilik kuliah suaranya paling kuat menyebarkan gossip berkenaan 
pensyarah dan pelajar. 

• Ada yang berdisplin menjaga waktu ketika berpuasa, iaitu mengakhirkan 
waktu sahur dan mengawalkan waktu berbuka, tetapi tidak berdisiplin dalam 
menjaga waktu temujanji. 

Ada yang terang-terangan memberi peringatan tentang kesalahan riba, tetapi 
sengaja melengahkan pembayaran, atau pura-pura lupa, apabila berhutang 
tanpa riba daripada rakan perniagaannya. 

• Ada yang tegas dengan hanya menerima hadis daripada para perawi yang 
jujur lagi dipercayai, tetapi dia sendiri tidak jujur dan tidak boleh dipercayai 
apabila berinteraksi dengan orang lain. 

• Ada yang bersungguh-sungguh mempelajari ilmu berkaitan al-Sunnah, tetapi 
tidak tahu sunnah-sunnah Rasulullah apabila menjadi tetamu atau tuan 
rumah. 


• Ada yang mulutnya tidak pernah kering daripada perbincangan sunnah dan 
bid'ah, tetapi ibubapanya dibiarkan kekeringan di kampung. Sebenarnya 
akhlak yang mulia memiliki kedudukan yang amat penting dalam Islam 
secara umum dan sunnah Rasulullah shallallahu 'alaihi wasallam secara 
khusus. Keutamaan memiliki akhlak yang mulia terserlah apabila Allah 
Subhanahu wa Ta'ala menonjolkan kemuliaan akhlak Rasulullah shallallahu 
'alaihi wasallam dan menyuruh sesiapa yang menginginkan keredhaan Allah 
dan balasan baik pada Hari Akhirat agar meneladani akhlak tersebut. Allah 
menonjolkan akhlak Rasulullah shallallahu 'alaihi wasallam, berdasarkan ayat: 

"Dan bahawa sesungguhnya engkau (wahai Muhammad) mempunyai akhlak 
yang amat mulia. "[ 2 ] 

Allah menyuruh kita meneladani akhlak Rasulullah shallallahu 'alaihi wasallam 
berdasarkan ayat: 

"Demi sesungguhnya, adalah bagi kamu pada diri Rasulullah itu contoh ikutan yang 
baik, iaitu bagi orang yang sentiasa mengharapkan (keredhaan) Allah dan (balasan 
baik) Hari Akhirat, serta ia pula menyebut dan mengingati Allah banyak-banyak 
(dalam masa susah dan senang)”[3j. 

Tidak sekadar itu, Rasulullah juga menerangkan bahawa antara tujuan utama 
baginda diutus ialah untuk menyempurnakan manusia dengan akhlak yang shalih. 
Baginda bersabda: 

"Sesungguhnya aku diutus tidak lain untuk menyempurnakan akhlak yang 
shalih. "[4] 

Oleh kerana itu dalam banyak hadis-hadisnya, Rasulullah shallallahu 'alaihi wasallam 
amat memberi penekanan kepada akhlak yang mulia. Antaranya, akhlak yang mulia 
mencerminkan kesempurnaan iman: 

"Mukmin yang paling sempurna imannya adalah orang yang paling baik 
akhlaknya. "[5] 

Akhlak yang mulia merupakan ibadah yang paling memberatkan timbangan amal: 


"Tiada sesuatu yang lebih memberatkan timbangan (pada Hari Akhirat) 
berbanding akhlak yang baik.[6j" 

Orang yang memiliki akhlak yang mulia menjadi orang yang dicintai oleh Allah: 

"Sesungguhnya Allah menyukai sikap lemah lembut dalam segala urusan. [7] 

Dalam riwayat yang lain, para sahabat radhiallahu anhu pernah bertanya: 

"Siapakah orang Paling paling dicintai oleh Allah?" Rasulullah shallallahu 
'alaihi wasallam menjawab: "Orang yang paling baik akhlaknya. "[8] 

Orang yang memiliki akhlak yang mulia juga menjadi orang yang dicintai oleh 
Rasulullah shallallahu 'alaihi wasallam dan menduduki tempat yang hampir dengan 
baginda di Hari Akhirat: 



"Sesungguhnya orang yang paling aku cintai di antara kalian dan yang 
paling hampir tempat duduknya dengan aku pada Hari Kiamat adalah orang 
yang paling baik akhlaknya. "[5] 

"Dan sesungguhnya orang yang paling tidak aku sukai dan paling jauh tempat 
duduknya dari aku pada Hari Kiamat adalah orang yang banyak berbicara, 
bermulut besar dan sombong"[9]. 

Akhlak yang mulia menghiasi seseorang: 

"Sesungguhnya tidaklah sikap lemah lembut terdapat pada sesuatu 
melainkan ia menghiasinya dan tidaklah ia (sikap lemah lembut) tercabut 
dari sesuatu melainkan ia memburukkannya."[10] 

Akhlak yang mulia merupakan salah satu faktor untuk memperoleh kejayaan 
daripada Allah Subhanahu wa Ta'ala: 

"Sesungguhnya Allah Maha Pelembut dan menyukai sikap lemah lembut. Dia 
memberi terhadap kelembutan apa yang tidak diberi terhadap kekasaran 
dan tidak memberi apa jua (terhadap sikap yang menyelisihi 
kelembutan). "[11] 

Jika hadis-hadis di atas hanya menerangkan keutamaan akhlak yang mulia secara 
umum, berikut dikemukakan beberapa hadis yang bersifat khusus: 

• Akhlak kepada ibubapa: 

Rasullullah shallallahu 'alaihi wasallam bersabda: 

"Keredhaan Allah terletak pada keredhaan ibubapa manakala kemurkaan 
Allah terletak pada kemurkaan ibubapa. "[12] 

• Akhlak kepada jiran: 

Rasullullah shallallahu 'alaihi wasallam bersabda: 

"Tidak akan masuk syurga sesiapa yang jirannya tidak aman dari 
gangguannya. "[13] 

• Akhlak kepada sesama umat: Rasullullah shallallahu 'alaihi wasallam 
bersabda: 


"Jangan sekali-kali meremehkan sesuatu kebaikan walau pun sekadar 
bermuka manis apabila bertemu dengan saudara kamu. "[14] 

• Akhlak dalam mengajar agama: 

Rasullullah shallallahu 'alaihi wasallam bersabda: 

"Sesungguhnya Allah Ta'ala meredhai kemudahan untuk umat ini dan 
membenci kesukaran untuknya. [ 15] Sehubungan dengan ini, dalam sebuah 
hadisnya yang masyhur baginda berpesan, maksudnya: "Permudahkanlah 
dan jangan menyusahkan, gembirakanlah dan jangan menakutkan. "[16] 



• Akhlak dalam keriava: 

Rasullullah shallallahu 'alaihi wasallam bersabda: 

"Sesungguhnya Allah Ta'ala menyukai apabila seseorang kalian bekerja, dia 
bekerja dengan cemerlang. "[ 17] 

• Akhlak dalam berbicara: 


Rasullullah shallallahu 'alaihi wasallam bersabda: 

"Sesiapa yang beriman kepada Allah dan Hari Akhirat, hendaklah dia 
berkata-kata yang baik atau diam. "[18] 

• Akhlak dalam berjual beli: 

Rasullullah shallallahu 'alaihi wasallam bersabda: 

"Semoga Allah merahmati orang yang berlebih kurang apabila menjual, 
apabila membeli dan apabila meminta bayaran hutang. "[19] 

Demikian tujuh contoh hadis-hadis berkaitan akhlak mulia yang secara khusus 
merujuk kepada sesuatu perhubungan. Dua perkara yang perlu dicatitkan: 

1. Perhatikan bahawa hadis-hadis di atas mengaitkan akhlak yang mulia dengan 
keredhaan Allah, kesempurnaan iman dan balasan pada Hari Akhirat. Semua 
ini menunjukkan bahawa akhlak yang mulia bukan sesuatu yang memiliki 
kedudukan "biasa-biasa" dalam Islam, melainkan kedudukan amat penting 
sehingga ke tahap mempengaruhi kedudukan seseorang di sisi Allah, Islam 
dan Hari Akhirat. 

2. Setiap satu daripada tujuh contoh di atas memiliki perbincangan yang amat 
luas. Para ilmuan Islam telah menulis karya-karya khusus mengenainya. Ada 
yang khusus mengenai akhlak terhadap ibubapa, khusus mengenai hubungan 
dengan jiran, khusus mengenai adab sesama manusia sama ada Islam, bukan 
Islam tetapi neutral dan yang memusuhi Islam, adab-adab berdakwah, 
akhlak di tempat kerja, adab-adab lisan dan seterusnya. Sebahagian daripada 
karya-karya ini amat tebal lagi besar, menandingi karya dalam bab solat atau 
puasa. Semua ini menunjukkan bahawa akhlak adalah salah satu jurusan 
tersendiri dalam Islam yang perlu diraih ilmunya, teori dan praktikal, oleh kita 
semua. 

Cara Meraih Akhlak Mulia. Berdasarkan hadis-hadis di atas, maka menjadi satu 
keperluan agar umat Islam yang bersungguh-sungguh untuk mempelajari dan 
mempraktikkan al-Sunnah memberi perhatian yang sewajarnya kepada bab akhlak. 
Tidaklah sempurna ikutan seseorang kepada sunnah Rasulullah shallallahu 'alaihi 
wasallam jika dia mengabaikan bab akhlak. Terdapat beberapa cara untuk 
mempelajari dan mempraktikkan akhlak yang mulia. Berikut dijelaskan cara-cara 
tersebut. 


Pertama: 



Akhlak yang mulia bukanlah sesuatu yang terjadi secara tersendiri, la memerlukan 
ilmu dan latihan. Oleh itu sebagaimana kita meluangkan masa dan tenaga untuk 
mempelajari wudhu, sembahyang dan puasa, kita juga perlu meluangkan masa dan 
tenaga untuk mempelajari akhlak yang mulia. Selain itu akhlak yang mulia bukanlah 
teori semata-mata, ia adalah amalan praktikal. Maka akhlak mulia yang dipelajari 
perlu dipraktikan melalui latihan dan penerapan yang bertahap-tahap. Tidak perlu 
menyertai mana-mana tareqat atau mendalami jurusan tasawuf untuk belajar dan 
berlatih meraih akhlak yang mulia. Ini kerana, sejauh pengamatan saya, tidak ada 
tareqat atau jurusan tasawuf pada masa kini yang berjaya mendidik dan melatih 
anak muridnya dengan akhlak yang mulia. Mungkin ada yang berjaya, tetapi ia 
amat terpencil dan belum saya temui. [20] 

Kedua: 

Melazimkan diri bersahabat dengan orang yang berakhlak mulia sangat membantu 
untuk kita belajar dan melatih diri dengan akhlak tersebut. Pengaruh sahabat kepada 
diri seseorang amatlah besar dan ini digambarkan oleh Rasulullah shallallahu 'alaihi 
wasallam sebagai berikut: 

Sesungguhnya perumpamaan teman yang salih dan teman yang buruk hanyalah 
seumpama pembawa minyak wangi dan peniup tungku api seorang tukang besi. Bagi 
pembawa minyak wangi, boleh jadi sama ada dia memberinya kepada kamu (minyak 
wangi) atau kamu membeli daripadanya (minyak wangi) atau kamu mendapat bau 
harum daripadanya. Bagi peniup tungku api seorang tukang besi, boleh jadi sama 
ada ia akan membakar pakaian kamu (kerana kesan tiupan api) atau kamu 
mendapat bau yang tidak sedap daripadanya (bau besi). [21] 

Ketiga: 

Poin di atas tidaklah bererti kita mengabaikan sahabat-sahabat lain seandainya 
mereka memiliki akhlak yang kurang baik. Ini kerana Rasulullah shallallahu 'alaihi 
wasallam pernah berpesan: 

"Orang mukmin yang bergaul dengan manusia dan bersabar terhadap 
perbuatan mereka yang menyakitkan lebih besar pahalanya berbanding 
orang mukmin yang tidak bergaul dengan manusia dan tidak bersabar 
terhadap perbuatan mereka yang menyakitkan. "[ 22 ] 

Oleh itu hendaklah kita menjadi sahabat yang seumpama "pembawa minyak 
wangi" apabila berinteraksi dengan sahabat-sahabat yang kurang baik akhlaknya. 
Semoga dengan itu mereka sedikit sebanyak dapat menerima bau harum daripada 
kita. 

Sikap yang sama, iaitu akhlak yang baik, hendaklah ditonjolkan apabila berinteraksi 
dengan orang yang bukan sahaja memiliki akhlak yang kurang baik, tetapi 
memusuhi kita dengan akhlak yang menggerunkan. Maka sikap kita adalah 
sepertimana firman Allah Subhanahu wa Ta'ala dalam ayat berikut: 

"Dan tidaklah sama perbuatan yang baik dan perbuatan yang jahat. 
Tolaklah (kejahatan yang ditujukan kepadamu) dengan cara yang lebih 
baik; apabila engkau berlaku demikian maka orang yang menaruh rasa 



permusuhan terhadapmu, dengan serta merta akan menjadi seolah-olah 
seorang sahabat karib."[23] 

Keempat: 


Akhlak yang mulia adalah seumpama sesuatu yang hidup. Adakalanya ia menyerlah, 
adakalanya ia tersembunyi dan adakalanya terlepas lari. Justeru sekali pun kita cuba 
beriltizam dengan akhlak yang mulia, kita tidak boleh nafikan hakikat bahawa 
adakalanya ia bersembunyi sehingga kita terlupa tentangnya atau ia terlepas 
sehingga kita bertindak dengan sesuatu yang tidak menepati ciri akhlak mulia. Oleh 
itu hendaklah kita sentiasa mengukur pembawaan diri dan membetulkannya seandai 
akhlak yang mulia tersebut bersembunyi atau terlepas. Jika hal di atas dapat berlaku 
kepada kita, maka ia juga dapat berlaku kepada orang lain. Maka maafkanlah 
mereka dan perbetulkanlah mereka dengan cara yang baik lagi hikmah. Kedua-dua 
perkara ini, iaitu membetul diri sendiri dan memaafkan orang lain disebut oleh Allah 
Subhanahu wa Ta'ala dalam firman-Nya: 

Dan segeralah kamu kepada (mengerjakan amal-amal yang baik untuk mendapat) 
keampunan dari Tuhan kamu, dan (mendapat) Syurga yang seluas segala langit dan 
bumi yang disediakan bagi orang-orang yang bertaqwa; Iaitu orang-orang yang 
mendermakan hartanya pada masa senang dan susah, dan orang-orang yang 
menahan kemarahannya, dan orang-orang yang memaafkan kesalahan orang. Dan 
(ingatlah), Allah mengasihi orang-orang yang berbuat perkara-perkara yang baik; 
Dan juga orang-orang yang apabila melakukan perbuatan keji, atau menganiaya diri 
sendiri, mereka segera ingat kepada Allah lalu memohon ampun akan dosa mereka - 
dan sememangnya tidak ada yang mengampunkan dosa-dosa melainkan Allah dan 
mereka juga tidak meneruskan perbuatan keji yang mereka telah lakukan itu, 
sedang mereka mengetahui (akan salahnya dan akibatnya). 

"Orang-orang yang demikian sifatnya, balasannya ialah keampunan dari 
Tuhan mereka dan Syurga-syurga yang mengalir di bawahnya beberapa 
sungai, mereka kekal di dalamnya; dan yang demikian itulah sebaik-baik 
balasan (bagi) orang-orang yang beramal. "[24] 

Kelima: 


Semua usaha tidak akan sempurna tanpa doa dan usaha untuk mempelajari serta 
mempratikkan akhlak mulia juga tidak akan sempurna tanpa doa. Terdapat beberapa 
hadis yang mengajar doa meraih akhlak yang mulia, satu daripadanya yang ringkas 
tetapi padat adalah: 

"Ya Allah! Engkaulah sebaik-baik pencipta, maka perbaikilah akhlak 
aku. "[25] 

Selangkah Ke Arah Memahami al-Sunnah. Dua Langkah Ke Arah Akhlak 
Yang Menepati al-Sunnah. 

Usaha untuk memahami al-Sunnah tidak boleh meminggirkan usaha untuk 
mempelajari dan mempraktikkan akhlak yang mulia. Paling kurang terdapat tiga 
sebab yang utama: 

1. Akhlak yang mulia merupakan sebahagian daripada sunnah Rasulullah 
shallallahu 'alaihi wasallam. Meminggirkan bab akhlak bererti mengambil 
sebahagian sunnah dan meninggalkan sebahagian yang lain. Ini sinonim 


dengan tindakan Ahl al-Bid'ah dan orang-orang yang enggan mengikuti 
sunnah, iaitu mengambil sunnah sekadar yang menepati citarasa mereka dan 
meninggalkan sunnah yang selainnya. 

2. Akhlak yang menepati sunnah Rasulullah lebih jelas terserlah kepada orang 
awam daripada ibadah yang menepati sunnah Rasulullah. Hakikat ini 
menyebabkan orang awam yang sebelum ini belum mengenali sunnah 
baginda berubah kepada ingin mengenali, mempelajari dan 
mempraktikkannya. Ini tidak terhad kepada bab akhlak sahaja tetapi meluas 
kepada bab lain seperti aqidah, ibadah, muamalah dan sebagainya. Justeru 
akhlak yang mulia adalah daya penarik kepada sunnah Rasulullah shallallahu 
'alaihi wasallam. la secara tidak langsung menjadi sumber petunjuk yang 
diseru oleh seseorang, sebagaimana hadis berikut: 

"Sesiapa yang menyeru kepada petunjuk maka baginya pahala sepertimana 
pahala orang-orang yang mengikutinya tanpa dikurangi sedikit jua pahala 
mereka. "[26] 

3. Jika akhlak yang baik menjadi penyebab kepada orang awam untuk 
mendekati sunnah Rasulullah shallallahu 'alaihi wasallam, maka demikian 
juga sebaliknya. Akhlak yang buruk daripada orang-orang yang mendakwa 
dirinya "pengikut sunnah" akan menyebabkan orang awam menjauhkan diri 
daripada sunnah, sama ada dalam bab akhlak mahu pun selainnya seperti 
aqidah, ibadah dan muamalah. Ini berlaku bukan kerana mereka membenci 
sunnah Rasulullah, tetapi benci kepada orang yang menjadi "agen" kepada 
sunnah Rasulullah. Betapa ramai orang yang pada asalnya belum mengenali 
sunnah Rasulullah, berubah menjadi orang yang menjauhinya kerana 
terkesan dengan akhlak buruk sebahagian para "pengikut sunnah". Di sini 
akhlak yang buruk daripada sebahagian para "pengikut sunnah" secara 
tidak langsung menjadi penyeru kepada kesesatan: 

"Sesiapa yang menyeru kepada kesesatan maka ke atasnya dosa 
sepertimana dosa orang-orang yang mengikutinya tanpa dikurangi sedikit 
jua dosa mereka. "[27] 

Poin kedua dan ketiga di atas menyebabkan kita, sebagai orang-orang yang 
berusaha untuk memahami al-Sunnah, perlu memberi perhatian yang lebih kepada 
bab akhlak berbanding bab yang lain. Sehinggakan jika dikatakan "selangkah" untuk 
memahami al-Sunnah, maka "dua langkah" diperlukan untuk mempelajari dan 
mempraktikkan akhlak yang menepati al-Sunnah. 

Albani dalam Shahih al-Jami' al-Shagheir (al-Maktab al-lslami, Beirut, 1988) - hadis 
no: 1769. 

[16] Sahih: Dikeluarkan oleh al-Bukhari dalam Shahihnya (diteliti oleh Fu'ad 'Abd al- 
Baqi; edisi cdrom Mausu'ah al-Hadits al-Syarif v2.1, www.harf.com) - hadis no: 69. 

[17] Sahih: Dikeluarkan oleh al-Baihaqi dan dinilai sahih oleh Mokhtar Ahmad Nadwi 
dalam semakannya ke atas Syu'ab al-lman (Dar al-Salafiyyah, Bombay, 1988) - 
hadis no: 4930. 

[18] Sahih: Dikeluarkan oleh Muslim dalam Shahihnya - hadis no: 47. 

[19] Sahih: Dikeluarkan oleh al-Bukhari dalam Shahihnya - hadis no: 2076. 

[20] Kenyataan di atas berdasarkan interaksi saya bersama ratusan orang yang 
menyandarkan diri kepada tareqat dan tasawuf, tetapi pada waktu yang sama 
merupakan orang yang paling biadap terhadap Allah, Rasul-Nya dan sesama 
manusia. Saya tidak memusuhi tasawuf mahu pun membenci para tokohnya, tetapi 
sekadar mencerminkan hakikat sebenar tasawuf pada masa kini. Bezakan, bahawa 
musuh sebenar bagi tasawuf bukanlah para pengkritiknya, tetapi orang-orang yang 
mencipta pelbagai bid'ah dan kurafat lalu menyandarkannya kepada ilmu tasawuf 
atau sesuatu tareqat. 

[21] Sahih: Dikeluarkan oleh Muslim di dalam kitab Shahihnya - hadis no: 2628. 



[22] Sanad Sahih: Dikeluarkan oleh Ahmad dan sanadnya dinilai sahih oleh Syu'aib 
al-Arna'uth dan rakan-rakan dalam semakan mereka ke atas Musnad Ahmad 
(Muassasah al-Risalah, Beirut, 1996) - hadis no: 5022. 

[23] al-Fussilat 41:34 

[ 24] Ali Imran 3:133-136 

[25] Sahih: Dikeluarkan oleh Ahmad dan dinilai sahih oleh Syu'aib al-Arna'uth dan 
rakan-rakan dalam semakan mereka ke atas Musnad Ahmad (Muassasah al-Risalah, 
Beirut, 2001) - hadis no: 24392. 

[26] Sahih: Sebahagian daripada hadis yang dikeluarkan oleh Muslim dalam 

Shahihnya - hadis no: 2674. 

[27] Sahih: Sebahagian daripada hadis yang dikeluarkan oleh Muslim dalam 

Shahihnya - hadis no: 2674. 



